b'\n_START_ARTICLE_\nLuknjana kartica\n_START_PARAGRAPH_\nLuknjana kartica je ra\xc4\x8dunalni\xc5\xa1ki pomnilni\xc5\xa1ki medij, ki je bil uporabljan za vnos in shranjevanje podatkov v za\xc4\x8detnem obdobju elektronske informatike._NEWLINE_Kartica je narejena iz trdega papirja, luknje v njej pa predstavljajo podatke. Izumil jo je ameri\xc5\xa1ki statistik Herman Hollerith (1860-1926), v uporabi pa je bila do 70-ih let 20. stoletja in je bila poznana tudi kot IBM kartica. Poleg te kartice (80 stolpcev) obstaja (je obstajalo) \xc5\xa1e nekaj tipov kartic.\n_START_SECTION_\nZgodovina\n_START_PARAGRAPH_\nLuknjane kartice so se pojavile mnogo pred ra\xc4\x8dunalniki. Uporabljale so se v tekstilni industriji - kot pripomo\xc4\x8dek pri tkanju vzorcev jih je kot prvi uporabil leta 1725 Basile Bouchon (pravzaprav je \xc5\xa1lo za trak luknjanega papirja), kasneje je njegovo idejo izbolj\xc5\xa1al Jean-Baptiste Falcon._NEWLINE_Charles Babbage je prav tako razmi\xc5\xa1ljal v tej smeri, pri izdelavi analiti\xc4\x8dnega stroja je uporabil idejo Josepha Jacquarda o luknjani kartici, ki naj bi kontrolirala zaporedje izvajanja kalkulacij na analiti\xc4\x8dnem stroju. Take kartice so se uporabljale do konca 19. stoletja v enostavnej\xc5\xa1ih tabulirnih strojih. Herman Hollerithove kartice (kot se v\xc4\x8dasih tudi re\xc4\x8de luknjanim karticam) je Hollerith patentiral leta 1887. Dimenzije so bile 90 mm \xc3\x97 215 mm - zaradi preprostega razloga, ker je bil dolarski bankovec takrat te velikosti, tako da so lahko kartice shranjevali tudi v prostore namenjene za shranjevanje denarja. Leta 1928 so uvedli standardno velikost kartic - 187.325 \xc3\x97 82.55 mm._NEWLINE_Hollerith je leta 1896 ustanovil podjetje Tabulating machines company, ki se je \xc5\xa1e z dvema drugima firmama zdru\xc5\xbeila v IBM. Zato se je reklo luknjanim karticam tudi IBM-kartice. Imele so 80 stolpcev, 12 vrstic in so predstavljale 80 znakov._NEWLINE_Sistemi, ki so uporabljali luknjane kartice, so v ve\xc4\x8dini izginili konec 70-tih let prej\xc5\xa1njega stoletja, predvsem zaradi tega, ker so diskete ter diski postajali vse bolj dostopni.\n_START_SECTION_\nUporaba\n_START_PARAGRAPH_\nNa luknjani kartici so \xc5\xa1tevilke in \xc4\x8drke izra\xc5\xbeene s kombinacijami lukenj. Od\xc4\x8ditavanje poteka podobno kot pri luknjanem traku. Vhodna enota vsebuje pregledovalnik kartic; vsak niz lukenj pregleda poseben svetlobni snop.Ob prehodu luknje pade svetloba na fotocelico, ki je za kartico, ter odda elektri\xc4\x8dni impulz.'